Беппаев МутIалип и зэфIэкI
ГъуазджэхэмкIэ Кавказ Ищхъэрэ институтым дунейпсо щIэныгъэ конференц щекIуэкIащ, «Тхыдэ фэеплъ» епщыкIутхуанэ Iуащхьэмахуэ еджэныгъэхэм хыхьэу. Зэхыхьэр теухуауэ щытащ КъБР-м щэнхабзэмкIэ щIыхь зиIэ и лэжьакIуэ, тхакIуэ, Кашгарский Махьмуд и цIэкIэ ягъэува дунейпсо саугъэтым и лауреат, «Заман» газетым и редактор нэхъыщхьэм и къуэдзэ Беппаев МутIалип и ныбжьыр илъэс 65-рэ зэрырикъум.
Фигу къэдгъэкIыжынщи, Урысей Федерацэм 2014 гъэр щэнхабзэм и илъэсу зэригъэувам хыхьэу республикэм къыщызэрагъэпэщ Iуэху дахэхэм ящыщ зыщ мы зэхыхьэр. ГъуазджэхэмкIэ Кавказ Ищхъэрэ институтымрэ УФ-м ЩэнхабзэмкIэ и министерствэмрэ зэдащIэ Iуэхущ. ЗэIущIэр къызэIуихащ институтым и ректор, гъуазджэ щIэныгъэхэм я доктор, профессор Рахаев Анатолэ.
Зэхыхьэм къыщыпсэлъащ философие щIэныгъэхэм я доктор, КъБКъУ-м и профессор Эфендиев Сэлихь, КъБР-м цIыхухэм я хуитыныгъэхэр хъумэнымкIэ и уполномоченнэ Зумакулов Борис, «Алан» къэрэшей-балъкъэр жылагъуэ зэгухьэныгъэм и унафэщI Беппаев Суфян, лэжьыгъэм и ветеран Отаров Хъэлид, КъБР-м и цIыхубэ усакIуэ, УФ-м и Къэрал саугъэтым и лауреат Зумакуловэ Танзиля, Налшык къалэм и школ №5-м и егъэджакIуэ Абаевэ Сэкинат, Мэлбахъуэ Тимборэ и цIэр зезыхьэ Лъэпкъ библиотекэм и лэжьакIуэ Махиевэ Азизэ, филологие щIэныгъэхэм я кандидат Тюбеевэ Светланэ, усакIуэ, «Нюр» журналым и редактор нэхъыщхьэ Мусукаевэ Сэкинат, филологие щIэныгъэхэм я доктор Мусукаев Борис, филологие щIэныгъэхэм я кандидат, КъБР-м щIыхь зиIэ и егъэджакIуэ Джангуразовэ Лизэ, усакIуэхэу Табаксоев Мухътаррэ Додуев Аскэррэ, философие щIэныгъэхэм я кандидат Бозиевэ Гульфия, журналистхэу Кульбаев Алий, Кучинаев Аниуар, Конаков Хьэсэн, сурэтыщI Баккуев Владимир, нэгъуэщIхэри.
ЖаIахэм нэхъыщхьэу къыхэтхаращи, Беппаевыр цIыхухэм ягу дыхьэ усакIуэщ, зэдзэкIакIуэ Iэзэщ, драматургщ, урысыбзэкIи балъкъэрыбзэкIи матхэ. ЗэIущIэм къызэрыхэщамкIэ, Беппаевым и усэхэм жылагъуэр зыгъэгузавэ Iуэхухэр лъабжьэ хуэхъуащ, гъащIэм поджэж, лъэпкъ зэныбжьэгъугъэр, щэнхабзэ хъугъуэфIыгъуэр, хабзэр хъумэн зэрыхуейр къыхощ, иджыблагъэ итха «Звездная колыбель» пьесэм къытращIыкIа спектаклыр Тыркум и Эскишехир къалэм щагъэхьэзыр. Апхуэдэуи жаIащ МутIалип республикэм исхэм пщIэ къызэрыхуащIыр, езыри цIыхухэм гуапэу зэрахущытыр, абы лъэпкъ зэхэгъэж зэримыщIыр.
РАЕН-м и академик, физико-математикэ щIэныгъэхэм я доктор, КъБР-м щIэныгъэхэмкIэ щIыхь зиIэ и лэжьакIуэ Абшаев Магомет «Алан» жылагъуэ зэгухьэныгъэм къыбгъэдэкI щIыхь тхылъыр Беппаев МутIалип иритащ.
ТЕКIУЖЬ Заретэ.
